續當涂別駕林率菴賦謫仙李翰林
作者：釋居簡
朝代：宋

paragraphs: 齪齪復齪齪，未死如未生。
公去月明在，留得青山塋。
青山倚公高，屹立千載英。
翠巘拓吟壘，飛瀑按酒兵。
行客一仰止，折幾鄙吝萌。
狂歌長短吟，邁古日月明。
俊逸兼鮑謝，麗則儕雲卿。
驊騮博艷姬，土苴群方兄。
節峻玄霜嚴，義重紫禁輕。
酹土土長燥，雷魁何由平。
生男禁多才，此話聞阿庚。
真才棄如土，大厦誰支傾。
不用謝安石，大雅空垂名。